Visit Site
Recommended byColombia
బీసీసీఐ సీఈవో రాహుల్‌ జోహ్రీ, క్రికెట్‌ ఆపరేషన్స్‌ జీఎం సాబా కరీమ్‌కు రాసిన లేఖలో క్రికెట్ అభిమానులు నివ్వెరపోయే విషయాలను మిథాలీ వెల్లడించింది. తనపై వేటు వేసేందుకు సీవోఏ సభ్యురాలు డయానా ఎడుల్జీ తన అధికారాన్ని ప్రయోగించిందని లేఖలో పేర్కొంది. తనపై జరిగిన కుట్రనంతా వివరిస్తూ.. ఆవేదన వ్యక్తం చేసింది.
‘20 ఏళ్ల నా సుదీర్ఘ కెరీర్‌లో తొలిసారి కుంగిపోయా. ఆత్మవిశ్వాసం కోల్పోయా.. ఏదో పోగొట్టుకున్నట్టు అనిపించింది. అధికారంలో ఉండి నన్ను నాశనం చేయాలని, నా ఆత్మవిశ్వాసంపై దెబ్బకొట్టాలని చూసిన కొందరు దేశానికి నేను చేసిన సేవలకు విలువ ఇస్తున్నారా అని ఆలోచించాల్సి వచ్చింది’ అని మిథాలీ వెల్లడించింది.
‘నా దేశానికి ప్రపంచ కప్‌ అందించాలని కోరుకున్నా. సువర్ణావకాశం చేజారినందుకు ఎంతో నిరాశ చెందా.. బాధపడ్డా. సీవోఏ సభ్యురాలిగా డయానా ఎడుల్జీని ఎంతో గౌరవించా. కరీబియన్‌ దీవుల్లోని వాస్తవాలను వివరించిన తర్వాత ఆమె తన అధికారాన్ని ఇలా నాకు వ్యతిరేకంగా ఉపయోగిస్తుందని ఊహించలేదు. నన్ను రిజర్వు బెంచీపై కూర్చోబెట్టడాన్ని ఆమె మీడియాలో సమర్థించడం మరింత ఆవేదనకు గురిచేసింది. అన్ని నిజాలు తెలిసిన తర్వాత కూడా అలా మాట్లాడటం కచ్చితంగా వివక్ష చూపించడమే’ అని మిథాలీ రాసుకొచ్చింది.
కోచ్ పొవార్ తీరు నన్నెంతో బాధించింది..
కోచ్‌ రమేశ్‌ పొవార్‌ తనను అవమానించారని మిథాలీ ఆరోపించింది. ఇతరులు నెట్స్‌లో సాధన చేస్తుంటే పొవార్ చూసేవారని, తాను చేస్తుంటే పక్కకు వెళ్లిపోయేవారని తెలిపింది. ఏదైనా మాట్లాడటానికి ఆయన వద్దకు వెళ్తే సెల్‌ఫోన్‌ చూస్తూ నడుచుకుంటూ వెళ్లిపోయేవారని చెప్పింది. ‘ఇది నాకెంతో ఇబ్బందిగా అనిపించింది. నన్ను అవమానించారు. అయినప్పటికీ నేను ప్రశాంతంగానే ఉన్నా’ అని మిథాలీ తన లేఖలో పేర్కొంది.
మిథాలీ రాజ్
వెస్టిండీస్‌లో అడుగుపెట్టిన క్షణం నుంచే కోచ్‌‌తో సమస్య మొదలైందని మిథాలీ వెల్లడించింది. ‘ఆయన నాతో వ్యవహరించే తీరులో వివక్షకు సంబంధించిన గుర్తులు కనిపించాయి. పరిస్థితి పూర్తిగా అదుపు తప్పిందని గ్రహించా. ఇది జట్టుపై తీవ్ర ప్రభావం చూపే అవకాశం ఉండటంతో సమస్య పరిష్కారం కోసం జట్టు మేనేజర్‌ను కలిసి విషయం చెప్పా. ఈ వ్యవహారం తర్వాత పరిస్థితి పూర్తిగా తారుమారైంది. ఆ తర్వాత పొవార్ నన్ను గుర్తించడమే మానేశాడు’ అని మిథాలీ వెల్లడించింది.
మీడియాతో మాట్లాడొద్దని ఆంక్షలు పెట్టారు..
పొవార్ దృష్టిలో జట్టులో తన ఉనికి లేనేలేదని మిథాలీ చెప్పింది. అతడిని పలకరిద్దామన్నా చూపులు పక్కకు తిప్పుకొనే వాడని తెలిపింది. ‘నేను జట్టు మేనేజర్‌ను కలవడంతో ఆయన అహం దెబ్బతిన్నట్టుంది. ఆస్ట్రేలియా మ్యాచ్‌కు ముందు సాయంత్రం జట్టు సమావేశం ముగిసిన తర్వాత పవార్‌ నా గదికి వచ్చారు. బయట మీడియా ఉండటంతో అక్కడికి రావొద్దని ఆదేశించారు’ అని మిథాలీ వెల్లడించింది.
‘నేను జట్టులో ఉంటే మీడియా ఏం చేస్తుందో అర్థంకాలేదు. చాలా పెద్ద మ్యాచ్‌ జరుగుతున్నప్పుడు నా సొంత జట్టుతో నన్ను కలవొద్దని పొవార్ చెప్పాడు. అప్పుడు నేను హతాశురాలినయ్యా. నా 20 ఏళ్ల జీవితాన్ని జట్టుకు అంకింతం చేశా. నా కృషికి విలువ లేదా అని ఆలోచిస్తుండగా.. కన్నీరు ఆగలేదు’ అని మిథాలీ ఆవేదన వ్యక్తం చేసింది.
హర్మన్‌ప్రీత్‌పై ఏమందంటే..
కోచ్ పొవార్, ఎడుల్జీపై సంచలన ఆరోపణలు చేసిన మిథాలీ రాజ్.. టీ20 జట్టు సారథి హర్మన్‌ప్రీత్‌పై తనకెలాంటి వ్యతిరేకత లేదని తెలిపింది. అయితే తనను జట్టు నుంచి తొలగించాలని చెప్పిన కోచ్‌ నిర్ణయానికి ఆమె మద్దతు ఇవ్వడమే తనకు ఎంతో బాధకలిగించిదని చెప్పింది. హర్మన్ తీరు క్షోభకు గురిచేసిందని మిథాలీ తన లేఖలో రాసింది.
మిథాలీ